Zs. Simon, minister pôdohospodárstva SR: (2003-04-25):
Musím povedať, že požiadavka poľnohospodárov na sumu 800 miliónov korún na intervenčnú agentúru nie je pre mňa nič nové, a musím povedať, že v rámci kapitoly ministerstva pôdohospodárstva už bolo na tieto účely vyčlenených 500 miliónov korún. To znamená, že tieto prostriedky by nemali byť použité len mimo kapitoly. Samozrejme, snaha ministerstva pôdohospodárstva, aby sme presunuli 250 miliónov korún z rezervného fondu Slovenského pozemkového fondu, vychádzala aj zo skutočnosti, že pokiaľ neboli zrušené štátne fondy, Slovenský pozemkový fond mohol poukázať prostriedky do Štátneho fondu podpory rozvoja v pôdohospodárstve, tak sme vychádzali z toho, že práve táto cesta by bola schodná na to, by sme nemuseli otvárať rozpočet, aby sme navýšili potreby a riešili aktuálne problémy poľnohospodárskej výroby. Toto presunutie koniec koncov schválila Správna rada Slovenského pozemkového fondu a podporil ho svojím hlasovaním aj Výbor Národnej rady pre pôdohospodárstvo. K ostatným požiadavkám, ktoré sú kladené zo strany petície, si myslím, že práve technické opatrenia by mali smerovať k tomu, aby sa lepšie sprehľadnil celý systém poskytovania licencií a dovozov, aby bolo jasné a zreteľné zadokumentovať a zabrániť, aby na trh Slovenskej republiky nevstupovali z ďalších krajín, aby to bolo priehľadné a jednoznačné pre každého, že chránime našich výrobcov. Myslím si, že tak, ako to poľnohospodári v úvode svojej petície deklarujú, že podporujú vstup do Európskej únie. Táto ich snaha asi vychádza z toho, že chcú mať istotu, že budú môcť obstáť a budú môcť mať rovnaké podmienky v Európskej únii aspoň tak ako okolité krajiny krajín V4, pretože budú pôsobiť na jednotnom trhu v jednotnej Európe. Ďakujem. (Potlesk.) Z. Martináková, podpredsedníčka NR SR: Otváram možnosť hlásiť sa ústne do rozpravy. Predpokladám, že páni poslanci Hajduk a Hamerlik sú prihlásení ústne do rozpravy. Pán poslanec Hajduk, máte slovo. A ešte uzatváram možnosť hlásiť sa ústne do rozpravy v tejto chvíli. A. Hajduk, poslanec: Vážená pani predsedajúca, vážené kolegyne, kolegovia, dámy a páni. Aj keď naozaj táto problematika je v závere dnešného rokovania, ale ja ju považujem za vážnu a z toho dôvodu  ma to aj motivovalo, aby som vystúpil. Členovia Výboru Národnej rady pre pôdohospodárstvo sa intenzívne zaujímajú o rezort pôdohospodárstva a nie je nám ľahostajné, v akej situácii sa dnes nachádza. Zvlášť, keď sme v období pred vstupom do Európskej únie. Treba konštatovať, že nové vedenie ministerstva pôdohospodárstva prevzalo rezort v katastrofálnom stave. Vo všeobecnosti sa úspešne hodnotí naša pozícia vyplývajúca z vynegociovaných kvót pre jednotlivé komodity v závere roku 2002 na samite v Kodani. Jedným z dôležitých krokov je stanoviť výšku priamych platieb, jej dorovnanie z vlastného rozpočtu do výšky 55, 60 až 65 percent úrovne členských krajín Európskej únie. Som presvedčený, že vláda Slovenskej republiky nezostane iba pri východiskovej úrovni, čo deklarovala okolo 40 percent priamych platieb, ale bude akceptovať kompromisné riešenie, a to na úrovni okolitých štátov V4 Poľska, Českej republiky a Maďarska a, napokon, o tejto záležitosti nás aj pán minister predo mnou informoval. Totiž práve tieto krajiny sú našimi najbližšími obchodnými partnermi, ale aj silnými konkurentmi. Áno, aj Česká republika, aj Maďarsko majú podobnú štruktúru veľkovýroby ako Slovenská republiky. Naším úsilím je umiestniť naše produkty nielen v rámci Európskej únie a okolitých štátov, ale aj na trhoch tretích krajín. Agrosektor čelí v súčasnosti vážnej odbytovej kríze, ktorá je spôsobená predovšetkým nadprodukciou v Európe. Naše poľnohospodárske družstvá, agrárne obchodné spoločnosti, súkromne hospodáriaci roľníci a potravinári majú nižšiu subvenčnú podporu ako okolité krajiny, čo je prekážkou efektívnej intenzifikácie poľnohospodárstva a posilňovania jej konkurenčnej schopnosti. Treba však pomenovať aj nedostatky dovnútra agrosektora. Totiž nestačí iba zvyšovať dotácie, ale venovať aj náležitú pozornosť ich účelovému využitiu  prostredníctvom dôsledného kontrolného systému. V programovom vyhlásení vlády sa uvádza: vláda bude podporovať a zvyšovať efektívnosť a konkurencieschopnosť poľnohospodárstva v súčinnosti s udržaním rozvoja vidieka a rozvojom ľudských aktivít. Tu je namieste, aby Ministerstvo pôdohospodárstva Slovenskej republiky urýchlene dobudovalo inštitúcie, ktoré podmieňujú transfer finančných zdrojov z Európskej únie, a to jednotnú platobnú agentúru a kontrolný systém AJAX. Som rád, že nové vedenie ministerstva pôdohospodárstva uplatňuje transparentný prístup pri zverejňovaní pravidiel na poskytovanie dotácií. Napokon stretol som sa v regiónoch, že ministerstvo pôdohospodárstva vykonáva vysvetľujúcu kampaň o čerpaní fondov Európskej únie, o ktoré je medzi poľnohospodármi veľký záujem. Osobitnú pozornosť si vyžaduje vytvoriť ochranné mechanizmy pred dovozom zo susedných štátov, ale aj z Číny. Ide o komunity za dumpingové ceny. Úplne odstrašujúcim prípadom bol dovoz veľkého množstva ton čínskej hydiny, ktorá bola deklarovaná za cenu 6 Sk za kilogram. To jednoducho kládlo hydinárov na lopatky v priebehu prvých mesiacov tohto roka. Obdobne pri bravčovom mäse z Čiech, ale aj českej múke za 6,80 Kč. V súvislosti s dovozom zahraničného mäsa klesá u nás, pochopiteľne, aj produkcia kŕmnych zmesí a obilnín. Týchto zložitostí, napokon, v agrosektore je podstatne viac, nemôžem však pochopiť skutočnosť, že aj v takomto podkapitalizovanom sektore ministerstva pôdohospodárstva na základe rozhodnutia vlády Slovenskej republiky sa z kapitoly Ministerstva pôdohospodárstva Slovenskej republiky zablokovalo 184 miliónov pre investičnú akciu trnavskej automobilky. Zároveň vás panie poslankyne a páni poslanci prosím o podporu návrhu uznesenia v znení doplnkov a zmien, ktoré odporúčal Výbor Národnej rady pre pôdohospodárstvo a v tejto súvislosti predkladám aj pozmeňujúci návrh. Je k uzneseniu, máte ho pred sebou na stole, je to v časti B bod 2, ktorý znie: Zabezpečiť pre potreby intervenčnej poľnohospodárskej agentúry zdroje vo výške 800 miliónov Sk, z toho 250 miliónov z mimorozpočtových zdrojov. Krátke zdôvodnenie: Prakticky pán minister hovoril o 500 miliónoch z kapitoly ministerstva pôdohospodárstva a myslím tých 250 miliónov na rezervný fond Slovenského pozemkového fondu, ktorý sa prakticky zo zákona vyvíja, samozrejme, sú to poplatky, ktoré sa jednoducho majú vrátiť do tohto sektora. Preto poprosím o podporu tohto môjho pozmeňujúceho návrhu. Z. Martináková, podpredsedníčka NR SR: Ďakujem, pán poslanec. V rozprave ďalej vystúpi pán poslanec Hamerlik. R. Hamerlik, poslanec: Ďakujem za slovo. Milé dámy, vážené páni, vidím, že už by každý išiel rád domov, ale pár slov mi ešte dovoľte. Vieme, že súčasnú situáciu v agrárnom rezorte výrazne komplikujú problémy na trhu s agrokomoditami, najmä trh s bravčovým mäsom, hydinou, kravským mliekom a potravinárskym obilím, najmä pšenicou. Jedným z rozhodujúcich faktorov je pritom liberalizácia obchodu v súvislosti s pripravovaným vstupom Slovenska do Európskej únie. Nielen krajiny Európskej únie, ale aj okolité štáty krajín V4 dávajú na poľnohospodárske produkty pomerne vysoké dotácie, čo je jeden z vážnych problémov, ktorý sa u nás dostatočne nerieši. Treba tiež pripomenúť, že roľníci v týchto krajinách dostávajú dokonca oveľa väčšie dotácie na hektár poľnohospodárskej pôdy ako roľníci u nás. Tieto, ale aj mnohé ďalšie problémy majú vážny dopad na ekonomiku v agrárnom sektore. Objavujú sa dokonca obavy o prežitie poľnohospodárstva. Je preto, myslím si, našou povinnosťou tento stav odvrátiť. Posilňujú sa obavy, že dohodnuté kvóty a najmä schválené rámce dotačnej politiky na rokovaniach s Európskou úniou sa nenaplnia. Z uvedeného dôvodu sa navrhuje v časti B číslo 1 podpora financovania z vlastných zdrojov štátneho rozpočtu Slovenskej republiky. Vo východiskách štátneho rozpočtu na rok 2004 sa ráta s doplnením úrovne priamych platieb iba do výšky 40 percent z celkovej možnej úrovne 55 percent. Znamená to nižšiu konkurencieschopnosť nielen na trhu Európskej únie, ale najmä voči krajinám Vyšehradskej štvorky minimálne o 15 percent. V ďalších rokoch vláda predpokladá doplnenie priamych platieb iba na úroveň 45, respektíve 50 percent namiesto dohodnutých 60, respektíve 65  percent. Týmto krokom sa zároveň  znemožní v nasledujúcich rokoch navýšenie prostriedkov na úroveň krajín V4, keďže úroveň priamych platieb sa môže medzirezortne zvýšiť iba o 5 percent. Rád by som na záver svojho vystúpenia zdôraznil jeden fakt, že ide o ministerstvo pôdohospodárstva, a nie ministerstvo poľnohospodárstva, totižto pôdohospodárstvo zahrňuje v sebe okrem iného aj rozvoj vidieka, kde ide o zveľaďovanie dediny, rozvoj tradičných remesiel, zvyšovanie zamestnanosti na vidieku, krajinotvorba, prehlbovanie kultúry a vzdelanosti národa. Z takéhoto širokého pohľadu je potrebné vnímať zvyšovanie prostriedkov do agrosektora. Ak zohľadníme tieto a ešte mnohé iné argumenty, o ktorých pre krátkosť času nechcem hovoriť, je nepochybné, že predložený návrh uznesenia Národnej rady Slovenskej republiky s prípadnými pozmeňujúcimi návrhmi je potrebné a žiaduce schváliť. Pekne vám ďakujem. (Potlesk.) Z. Martináková, podpredsedníčka NR SR: Ešte sa prihlásil pôvodne do rozpravy ústne pán Karlin, neviem teraz, či stiahol svoje vystúpenie. Pán Karlin, faktická poznámka. G. Karlin, poslanec: Pardon, budem stručný, lebo vidím, že ľudia sa ponáhľajú, ale mám z toho taký dojem, že mi to pripomína  Krylovovu bájku Sviňa pod dubom, ktorá žalude len zbierala a potom korene podrývala a nevedela, skadiaľ žalude padajú na zem. Takže bol by som rád, keby sa primeraná pozornosť venovala tejto problematike, lebo keď korene odtrhnete, tak potom chlieb, svoj chlieb nebudete jesť. Takže budeme odkázaní skutočne na dovoz vo všetkom. Takže prosím ctenú snemovňu, aby ste primeraným spôsobom reagovali na takúto vážnu situáciu. Vyše 101-tisíc ľudí sa podpísalo pod petíciu. Ja si myslím, že stav je taký vážny, a ak chcete aj svojho ministra podporiť, ktorý je váš koaličný, a ja mu fandím, tak prosím vás pekne, vytvorte mu priestor na prácu, hej. To nie je systémové riešenie, súhlasím s tým, čo sa teraz prijíma, ale tento stav je zúfalý, takže prosím vás, podporte to tak, ako to poľnohospodársky výbor pripravil. Ďakujem. (Potlesk.) Z. Martináková, podpredsedníčka NR SR: Vyhlasujem rozpravu k tomuto bodu programu za skončenú. Chcem sa spýtať, či sa chcete vyjadriť, pán poslanec Maxon, k rozprave? M. Maxon, poslanec: Nie, ďakujem pekne, dúfam, že budem môcť po hlasovaní poďakovať tejto snemovni za poľnohospodárov. Z. Martináková, podpredsedníčka NR SR: Pristúpime teda k hlasovaniu. Prosím, pán poslanec, uveďte hlasovanie o návrhu uznesenia. M. Maxon, poslanec: Ďakujem pekne za slovo. Vážená pani podpredsedníčka, vážené dámy, vážení páni, budeme hlasovať najskôr o pozmeňujúcich návrhoch k návrhu na uznesenie v poradí, ako boli predložené. Ako prvý som predložil ja pozmeňujúci návrh, aby v časti B bod 2 znel: Zabezpečiť pre potreby intervenčnej poľnohospodárskej agentúry zdroje vo výške 800 miliónov Sk (184 miliónov Sk zrušením viazania rozpočtovej kapitoly Ministerstva pôdohospodárstva Slovenskej republiky a 250 miliónov z rezervného fondu Slovenského pozemkového fondu). Prosím, pani podpredsedníčka, dajte o tomto návrhu hlasovať Z. Martináková, podpredsedníčka NR SR: Prosím, prezentujme sa a hlasujme o návrhu, ako bol prednesený. (Hlasovanie.) Prítomných je 106 poslancov (potlesk), za návrh 58, proti 27, zdržalo sa 21. Konštatujem, že sme tento návrh prijali. Pokračujte, pán poslanec. M. Maxon, poslanec: Ďakujem pekne. V časti B v bode 3a sa vypúšťa koniec vety: Osobitne z Čínskej ľudovej republiky. Pani podpredsedníčka, nech sa páči, môžete dať hlasovať. Je to legislatívnotechnické spresnenie, a to osobitne Čínskej ľudovej republiky je tam nadbytočné. (Reakcie a smiech z pléna.) Z. Martináková, podpredsedníčka NR SR: Prosím, prezentujme sa a hlasujme. (Hlasovanie.) Prítomných je 104 poslancov, za návrh 101, zdržali sa 3. Aj tento návrh sme schválili. M. Maxon, poslanec: Posledný môj pozmeňujúci návrh v časti B bod 5 bude znieť: Prostredníctvom štátnej veterinárnej správy a ÚKSÚP-u a dôsledne aplikovať fytosanitárne a zooveterinárne opatrenia na úrovni štandardu EÚ. Je to omnoho presnejšia formulácia a bezkonfliktná, ako bolo pôvodne navrhnuté, takže odporúčam hlasovať za. Z. Martináková, podpredsedníčka NR SR: Hlasujeme o návrhu, ako bol prednesený. (Hlasovanie.) Prítomných je 108 poslancov, za návrh 108 poslancov. (Potlesk.) Aj tento návrh sme schválili. M. Maxon, poslanec: Ďakujem pekne. Ďalší pozmeňujúci návrh predložil pán poslanec Hajduk, ale vzhľadom na to, že prešiel pozmeňujúci návrh, ktorý som predložil so skupinou 15 poslancov ja, tak jeho návrh je bezpredmetný. Dámy a páni, teraz budeme hlasovať o časti B, tak ako som hovoril, o jednotlivých bodoch časti B osobitne. Dajte, prosím, hlasovať, pani podpredsedníčka, o bode č. 1 časti B. Z. Martináková, podpredsedníčka NR SR: Hlasujeme o bode č. 1 časti B. (Hlasovanie.) Prítomných je 107 poslancov, za návrh 77, proti 14, zdržalo 15, nehlasoval 1. Aj tento návrh sme schválili. M. Maxon, poslanec: Ďakujem pekne. O bodoch 2 a 3a sme už hlasovali prostredníctvom pozmeňujúcich návrhov, budeme teraz hlasovať o bode 3b - preveriť systém automatických licencií na dovoz hydiny a počet dovozných subjektov. Z. Martináková, podpredsedníčka NR SR: Hlasujeme o tomto bode. (Hlasovanie.) Prítomných je 107 poslancov, za návrh 102, proti 3, nehlasovali 2. Konštatujem, že sme návrh schválili. M. Maxon, poslanec: Teraz budeme hlasovať v časti B o bode č. 4. Z. Martináková, podpredsedníčka NR SR: Hlasujeme o bode č. 4 časti B. (Hlasovanie.) Prítomných je 107 poslancov. Za návrh hlasovali všetci poslanci. Konštatujem, že aj tento návrh sme schválili. M. Maxon, poslanec: O bode 5 sme už hlasovali prostredníctvom pozmeňujúceho návrhu, budeme teda hlasovať o bode č. 6 návrhu na uznesenie. Pani podpredsedníčka, dajte, prosím, hlasovať. Z. Martináková, podpredsedníčka NR SR: Hlasujeme o bode 6. (Hlasovanie.) Prítomných je 106 poslancov, za návrh 79, proti 1, zdržalo 24, nehlasovali 2. Schválili sme tento bod. M. Maxon, poslanec: Ďakujem pekne. Budeme hlasovať o poslednom bode č. 7 návrhu na uznesenie. Pani podpredsedníčka, dajte, prosím, o bode 7 hlasovať. Z. Martináková, podpredsedníčka NR SR: Hlasujeme o bode 7. (Hlasovanie.) Prítomných je 108 poslancov, za návrh 42, proti 21, zdržalo sa 43, nehlasovali 2. Tento návrh sme neschválili. M. Maxon, poslanec: Ďakujem pekne. Hlasovali sme osobitne o všetkých bodoch návrhu na uznesenie aj o pozmeňujúcich návrhoch. Pani podpredsedníčka, dajte, prosím, teraz hlasovať o návrhu na uznesenie ako o celku. Ďakujem pekne. Z. Martináková, podpredsedníčka NR SR: Hlasujeme o návrhu uznesenia ako o celku. (Hlasovanie.) Prítomných je 107 poslancov, za návrh 83, zdržali sa 20 a nehlasovali 4. (Potlesk.) Konštatujem, že sme navrhované uznesenie schválili. M. Maxon, poslanec: Dámy a páni, v mene pôdohospodárskeho výboru vám úprimne ďakujem. (Potlesk.) Z. Martináková, podpredsedníčka NR SR: Skončili sme posledný bod rokovania. Končím rokovanie 11. schôdze Národnej rady Slovenskej republiky a vyhlasujem 11. schôdzu za skončenú. Ešte oznamy, pán poslanec Banáš. J. Banáš, poslanec: Ďakujem, pani podpredsedníčka. Kolegyne, kolegovia, dovoľte mi, aby som vás z poverenia predsedu Národnej rady pána Hrušovského informoval, že 8. mája v Nových Zámkoch sa v rámci kampane vstupu do Európskej únie koná celodenná akcia, na ktorej odpoludnia o 15.00 hodine bude aj futbalový zápas Politici verzus diplomati. Srdečne vás pozývam. (Rokovanie 11. schôdze NR SR sa skončilo o 14.36 hodine.)